《述哀 其二》
清代·王采蘋

一恸对几筵，旧事感历历。吾舅官均州，十载多政绩。

棠阴俨然在，樵牧勤护惜。斯时况多故，剽掠纷盗贼。

孚信能足兵，清野在坚壁。捍御何辛劳，昕宵忘寝食。

催科拙甘任，逋赋日已积。空馀利济怀，宁免司牧责。

改官赴信阳，捧檄嗟行役。能无折腰叹，感此暮景迫。

引疾聊息肩，就养足怡悦。堂构喜克承，循良有贻则。

武邑与蔡坡，弦诵同一辙。奈何爱日驰，五载去飘瞥。

欢悰杳难追，兰寝断行迹。再歌《蓼莪》篇，呼吁亦何极。

作者简介：江苏太仓人，字涧香。程培元妻。能诗，工隶书，善翎毛花卉。年七十余，河督许振祎聘为女师。有《忆选楼诗稿》。